钦定古今图书集成/明伦汇编/皇极典/第252卷 > 贺皇帝听政表 宋文天祥
## 钦定古今图书集成/明伦汇编/皇极典/第252卷 > 贺皇帝听政表 宋文天祥

思皇烈考，诞受宝龟。于穆嗣王，甫攽治象。慈帘保佑，
熙政闿明。恭惟皇帝陛下，德实天生，动为世则。入于
翼室，称元子以宅宗；出自应门，会诸侯而作诰。钦奉
怡愉之训，爰亲兢业之几。既两宫垂拱以无为，四海
讴歌而来觐。臣属縻郡国，隃恋阙庭。御筵和殿之正
朝，愿光祖烈；奉紫云楼之盟誓，第守藩条。